作者：吴潜
词牌/韵律：贺新郎

paragraphs: 笑口开能几。
把年年、芳情冶思，总抛闲里。
桃杏枝头春才半，寒食清明又是。
但岁月、飙飞川逝。
回首秦楼双燕语，到如今、目断斜阳外。
将往事，试重记。
香罗尚有相思泪。
算人生、新愁易积，旧欢难继。
水上流红无觅处，还隔关山万里。
但赢得、新来憔悴。
昨夜东风颠狂后，想馀芳、尽是飘零底。
词写就，倩谁寄。